
Kényszeres vásárlás – impulzív vagy kompulzív zavar?


Háttér és célkitűzések: A kényszeres vásárlás egy jelentős szubjektív szenvedéssel járó zavar, melyben impulzív és kényszeres tényezők egyaránt szerepet játszhatnak. A kutatási eredmények megoszlanak e két tényező szerepe, illetve átfedésének mértéke között. Jelen kutatás célja annak megállapítása, hogy a kényszergondolatokkal járó általános distressz, illetve az impulzív hajlam milyen mértékben járul hozzá a kényszeres vásárló viselkedés megjelenéséhez. 
Módszer: A zavar előfordulási valószínűsége miatt budapesti és győri plázák látogatói alkotják a mintát, akik a személyes felkérés után online módon töltötték ki a kérdőívet. 1251 főtől érkezett felhasználható eredmény, a vizsgálati személyek 63%-a nő, 37%-a férfi volt, az átlagéletkor 29,8 év. 
Eredmények: Az 1251 fő adatain végzett korrelációs és regressziós elemzés alapján elmondható, hogy mindkét tényező egymástól függetlenül is erősen összefügg a kényszeres vásárlás, mint tünet meglétével. A vizsgált pszichés jellemzők és az impulzivitásra való hajlam közül kiemelkedik az egyik impulzivitás dimenzió: a nyugtalanság szerepe, valamint szintén meghatározóak a kényszer és a szorongás, mint az általános distressz mutatói. 
Következtetések: Mindez a kényszeres vásárlás hátterének újragondolására buzdít és lehetőséget kínál a kényszeres vásárlók pszichológiai profiljának konkretizálására.



